section_heading: Dijagnostička obrada
paragraph_text: Bez obzira na to što je gubitak vida kod amaurosis fugax privremen, bolesnika bi trebalo odmah uputiti liječniku. Naime, ovo stanje može upućivati na ozbiljne vaskularne poremećaje, uključujući i moždani udar. Stoga svaki prolazni gubitak vida na jednom oku zahtijeva hitnu dijagnostičku obradu. Dijagnostička obrada uključuje povijest bolesti, kompletni fizikalni pregled (detaljni oftalmološki pregled gdje treba obratiti pažnju na eventualne znakove ishemije). Ako je moguće, svakako se treba konzultirati s oftalmologom. Valja učiniti laboratorijske testove koji uključuju kompletnu krvnu sliku (sedimentacija eritrocita, lipidi, glukoza u krvi). Ako se posumnja na određenu etiologiju bolesti, uključuju se i dodatne laboratorijske pretrage. Dopler karotida preporuča se u slučaju urednih laboratorijskih nalaza i oftalmološkog pregleda jer je stenoza karotide čest uzrok amaurosis fugax. Istraživanja su pokazala da kod bolesnika u dobi od 36. do 74. godine dopler karotida daje puno korisnije informacije od opsežnih pretraga srca (EKG, 24-satni holter, ehokardiografija). Uz to, preporuča se CT i MR glave. Ako su ultrazvuk, CT i MR uredni, u obzir dolazi i fluorescentna angiografija.